Ai 3 di Lui
il Parlament de Ucraine al à fate buine la gnove leç che, se di une
bande e conferme al ucrain il status di lenghe nazionâl, di chê
altre e garantìs un statût di couficialitât a nivel locâl e chês
che a son feveladis tant che prime lenghe di almancul il 10% de
popolazion. Ta cheste maniere il rus al devente seconde lenghe
uficiâl in 13 provinciis intal Sud e intal Est de Ucraine, e in
citâts tant che Kiev e Odessa. Cun di plui, cun cheste leç
l’ongjarês al deventarà couficiâl inte Transcarpazie
(Zakarpats’ka / Kárpátalja) e il rumen inte provincie di
Çernivtsi / Cernăuţi. Altris spazis si vierzin po ancje par altris
lenghis minoritariis tant che tatar, slovac e polac. Il proviodiment
al è passât cul vôt a pro di 248 dai 450 membris dal Parlament, ma
al à jevât un scuintri une vore dûr cui partîts de oposizion che
a fevelin di leç incostituzionâl. La stesse sere dal vôt,
centenârs di personis si son cjatadis in place a Kiev par protestâ
cuintri dal proviodiment. Al è soredut il ricognossiment dal rus a
jevâ oposizions duris par vie che al torne a puartâ la memorie ai
agns de dominazion sovietiche. Il rus al è però lenghe mari par
milions di citadins che a vivin in Ucraine. E al è ancje cui che al
acuse il president Viktor Janukovič e il Partît des Regjons cumò
al podê di zuiâsi cheste cjarte propit par concuistâ il lôr vôt
in ocasion des prossimis elezions in program in Otubar.
Font:
The New York Times, 03/07/12
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn eng_Latn